কক্সবাজার  সদর উপজেলায় নির্বাচন পরবর্তী সহিংসতায় পরাজিত প্রার্থী ও সমর্থকরা এক মাদ্রাসা শিক্ষককে কুপিয়ে হত্যা করেছে। এসময় আহত হয়েছে আরো ৫ জন। পুলিশ ও প্রত্যক্ষদর্শীরা জানান, গতকাল ১০ জুলাই কক্সবাজার সদর উপজেলার পোকখালী ইউনিয়নের নির্বাচনে বিএনপি সমর্থিত প্রার্থী মৌলভী ফরিদুল আলম চেয়ারম্যান নির্বাচিত হয়। রাত ১০টার দিকে বিজয়ী প্রার্থীর সমর্থকরা পোকখালী বাজারে মিছিল করে বাড়ী ফেরার পথে পরাজিত প্রতিপক্ষ আওয়ামী লীগ সমর্থিত চেয়ারম্যান প্রার্থী রফিক ও তার একদল সমর্থক উপর হামলা চালায়। এসময় তারা এলোপাতাড়ী কুপিয়ে মাদ্রাসা শিক্ষক  শামশুল হুদাকে হত্যা করে। এছাড়া ডাক্তার আক্তার হোসেন ও হাফেজ জুনায়েতসহ ৫জন গুরুতর আহত হয়। তাদেরকে জেলা সদর হাসপাতালে ভর্তি করা হয়েছে।